
	 COMISIA PENTRU MUNCĂ ŞI PROTECŢIE SOCIALĂ


	Bucureşti,
	23 mai 2011

	Nr.
	27/788 


R A P O R T

asupra propunerii legislative pentru modificarea şi completarea Legii nr.61/1993 privind alocaţia de stat pentru copii
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 777 din 29 noiembrie 2010, cu dezbaterea pe fond a propunerii legislative pentru modificarea şi completarea Legii nr.61/1993 privind alocaţia de stat pentru copii.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.779/21.06.2010)

· avizul negativ al Consiliului Economic şi Social (nr.1487/28.06.2010)

· avizul favorabil al Comisiei pentru buget, finanţe şi bănci (nr.672/16.02.2011)

· avizul negativ al Comisiei juridice, de disciplină şi imunităţi (nr.31/1158/15.12.2010)

· avizul favorabil al Comisiei pentru egalitatea de şanse pentru femei şi bărbaţi (nr.37/934/15.12.2010)

· punctul de vedere negativ al Guvernului (nr.2194/20.08.2010).

Propunerea legislativă are ca obiect de reglementare modificarea şi completarea Legii nr.61/1993 privind alocaţia de stat pentru copii, în sensul majorării cuantumului alocaţiei de stat pentru copiii în vârstă de peste 2 ani, respectiv 3 ani în cazul copiilor cu handicap, de la 42 de lei cât este în prezent la 150 de lei.
Comisia propune Plenului Camerei Deputaţilor respingerea iniţiativei legislative din următoarele considerente:
· propunerea nu poate fi susţinută din punct de vedere financiar având în vedere faptul că, pentru acordarea într-un an de zile a alocaţiei de stat pentru copii în cuantumul propus, sunt necesare în plus 4,7 miliarde lei.
· propunerea de a nu mai fi luată în considerare suma reprezentând alocaţia de stat pentru copii în cazul stabilirii altor drepturi ar conduce la reanalizarea acordării tuturor drepturilor de natura ajutorului social.

Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 17 mai 2011 a participat, în conformitate cu prevederile art.55 din Regulamentul Camerei Deputaţilor, doamna Carmen Manu, director în cadrul Ministerului Muncii, Familiei şi Protecţiei Sociale.
La lucrările comisiei au fost prezenţi 21 deputaţi, din totalul de 27 membri ai comisiei.

Raportul comisiei a fost adoptat cu majoritate de voturi (4 voturi împotrivă).
Propunerea legislativă a fost respinsă de Senat în şedinţa din 23 noiembrie 2010.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,




SECRETAR,


Victor Paul Dobre



Adrian Solomon

Întocmit, 
Expert parlamentar Sorina SZABO

